REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/10-19

7. februar 2019. godine

B e o g r a d

Z A P I S N I K

37. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 6. FEBRUARA 2019. GODINE

Sednica je počela u 11,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Žarko Bogatinović, Milija Miletić, Ognjen Pantović, Radovan Jančić, Mladen Lukić, Arpad Fremond, Marjana Maraš, Nada Lazić, Milorad Mirčić i prof. dr Miladin Ševarlić, kao i Boban Birmančević (zamenik Tijane Davidovac).

Sednici nisu prisustvovali članovi Odbora: Tijana Davidovac, Miroslav Aleksić, Goran Ješić i Branislav Mihajlović.

Sednici su prisustvovali predstavnici Ministarstva poljoprivrede, šumarstva i vodoprivrede: Nenad Katanić i Aleksandar Bogićević, pomoćnici ministra, Branko Lakić, direktor Uprave za poljoprivredno zemljište, Dragoslav Milutinović, Bojan Živković i Boško Umetić pomoćnici direktora Uprave za agrarna plaćanja, Branislav Veljković iz Sektora za ruralni razvoj, Mirko Sekulić iz Sektora za pravne i normativne poslove, Nenad Milojević iz Uprave za zaštitu bilja i Boban Đurić iz Uprave za veterinu.

Pre utvrđivanja dnevnog reda, njegovu dopunu predložio je prof. dr Miladin Ševarlić sa tačkom: Razno.

Odbor većinom glasova (3 za, 10 protiv) nije prihvatio ovaj predlog za dopunu dnevnog reda.

Odbor je većinom glasova (11 za, 1 uzdržan, 2 nije glasalo) usvojio sledeći

D n e v n i r e d

1. Razmatranje Informacije o radu Ministarstva poljoprivrede, šumarstva i vodoprivrede za četvrti kvartal 2018. godine (broj 02-97/19 od 22. januara 2019. godine).

Pre prelaska na razmatranje prve tačke dnevnog reda usvojeni su zapisnici 34, 35. i 36. sednice Odbora, koje su održane 19. oktobra, 26. novembra i 3. decembra, u tekstu u kome su i predloženi. (11 za, 1 uzdržan, 2 nije glasalo).

Prva tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za četvrti kvartal 2018. godine (broj 02-97/19 od 22. januara 2019. godine).

Izveštaj je ukratko predstavio Nenad Katanić, pomoćnik ministra. Četvrti kvartal 2018. godine karakterišu aktivnosti na izradi zakona. Ministarstvo je dostavilo Vladi četiri Predloga zakona: Predlog zakona o izmenama i dopunama Zakona o bezbednosti hrane, Predlog zakona o izmenama i dopunama Zakona o zdravlju bilja, Predlog zakona o izmenama i dopunama Zakona o sredstvima za ishranu bilja i oplemenjivačima zemljišta i Predlog zakona o izmenama i dopunama Zakona o sredstvima za zaštitu bilja. Ove Predloge zakona je Vlada usvojila i dostavila ih Narodnoj skupštini na razmatranje i usvajanje. Donešene su i četiri Uredbe, 20 Pravilnika i jedna Odluka, koje je Vlada usvojila na predlog Ministarstva, a tiču se poboljšanja efektivnosti i efikasnosti rada Ministarstva. Pomoćnik ministra je posebno predstavio raspodelu podsticaja koji su, u delu koji se odnosi na stočarstvo, povećani u odnosu na prethodnu godinu. Takođe, povećani su podsticaji i za višegodišnje zasade koji sada iznose 5 miliona dinara po gazdinstvu, a kod organske proizvodnje podsticaji su povećani 120% u odnosu na konvencionalnu proizvodnju.

Aleksandar Bogićević, pomoćnik ministra zadužen za ruralni razvoj je naglasio da je rad ovog sektora karakterisao rad na terenu. Naime, akcenat je stavljen na obilazak opština u cilju podsticanja saradnje poljoprivrednih stručnih službi sa lokalnim samoupravama. Plan je da se obiđe 35 lokalnih samouprava i rad na terenu će se nastaviti i u ovoj godini. Takođe, u novembru su pripremljeni pravilnici za nacionalne mere, a što se tiče IPARD-a ove godine se očekuje da se mere 7 (ruralni turizam) i 9 (zapošljavanje stručnjaka) akredituju.

Bojan Živković, pomoćnik direktora Uprave za agrarna plaćanja je izneo podatke vezano za dinamiku obrade subvencija.

U diskusiji su učestvovali narodni poslanici: Marijan Rističević, Veroljub Matić, Milija Miletić, Milorad Mirčić, prof. dr Miladin Ševarlić i Nada Lazić.

Odbor je većinom glasova (9 za, 1 uzdržan), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za četvrti kvartal 2018. godine i odlučio da je prihvati.

Pošto drugih pitanja i predloga nije bilo, sednica je zaključena u 14,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević